सीएम हेल्पलाइन की लंबित शिकायतों पर कलेक्टर ने जताई नाराजगी
टीएल बैठक में कलेक्टर ने अधिकारियों को दिए निर्देश
भास्कर संवाददाता | दमोह
कलेक्टोरेट सभाकक्ष में सोमवार को टीएल बैठक में कलेक्टर डॉ. श्रीनिवास शर्मा ने अधिकारियों को निर्देश देते हुए कहा कि समाधान ऑनलाइन मंगलवार को आयोजित की गई है। सीएम हेल्पलाइन की 500 दिनों से अधिक लंबित शिकायतों की समीक्षा समाधान ऑन लाइन में की जाएगी। सभी संबंधित अधिकारी इन शिकायतों का निराकरण करें।
बैठक के दौरान कलेक्टर ने कार्यपालन यंत्री ग्रामीण यांत्रिकी सेवा जेपी रोहित को आईएसओ सर्टिफिकेट प्रदान किया। इस दौरान अपर कलेक्टर वीके देसाई, सभी एसडीएम और जिला अधिकारी मौजूद थे। कलेक्टर डॉ. शर्मा ने सीएम हेल्पलाइन की लंबित शिकायतों पर नाराजगी व्यक्त करते हुए कहा इनका निराकरण शीघ्र हो जाना चाहिए। उन्होंने समाधान ऑन लाइन में सभी संबंधित अधिकारियों को मौजूद रहने निर्देशित किया।
बैठक में कलेक्टर ने मुख्यमंत्री स्वरोजगार योजना प्रकरणों के संबंध में उद्योग, अंत्यावसायी, आदिम जाति कल्याण विभाग, नगरीय प्रशासन के अधिकारियों से चर्चा की। अपर कलेक्टर श्री देसाई ने कहा जनसुनवाई में भी ऋण प्रकरण के आवेदन आ रहे हैं। कलेक्टर ने बैक अधिकारियों से समन्वय स्थापित कर प्रकरणों का निराकरण शीघ्र कराने निर्देशित किया। उन्होंने मुख्यमंत्री आवास योजना, एकीकृत बाल विकास, शिक्षा, आम आदमी बीमा योजना, लाड़ली लक्ष्मी योजना के प्रकरणों की भी समीक्षा की। बैठक के दौरान सीएम हेल्पलाइन, पीजीआर, मानव अधिकार से संबंधित लंबित प्रकरणों पर कार्यवाही कर अवगत कराने के निर्देश दिए।
hin_Deva hin_Deva bho_Deva hin_Deva hin_Deva hin_Deva